ক্লাউদিয়া কার্দিনালে

**ক্লাউদ জোসেফিন রোজ "ক্লাউদিয়া" কার্দিনালে** (; ১৫ এপ্রিল ১৯৩৮ - ২৩ সেপ্টেম্বর ২০২৫) একজন ইতালীয় অভিনেত্রী ছিলেন। সোফিয়া লরেন ও জিনা লল্লোব্রিজিদার সাথে যৌথভাবে ইতালীয় চলচ্চিত্র শিল্পের অন্যতম গুরুত্বপূর্ণ ব্যক্তিত্ব হিসেবে গণ্য কার্দিনালে ছয় দশকের অধিক সময়ের কর্মজীবনে আন্তর্জাতিক খ্যাতি অর্জন করেন।  ১৯৬০-এর দশকের "বিশ্বের সবচেয়ে সুন্দর নারী" এবং সে সময়ে যৌন আবেদনের প্রতীক হিসেবে স্বীকৃতিপ্রাপ্ত কার্দিনালে হাস্যরসাত্মক, নাট্যধর্মী, স্পাগেত্তি পশ্চিমা ও ঐতিহাসিক মহাকাব্যিক-সহ বিভিন্ন ধারার ১৭৫টির বেশি চলচ্চিত্রে অভিনয় করে, তন্মধ্যে অধিকাংশই ইতালীয় ও ফরাসি চলচ্চিত্র। তিনি ফেদেরিকো ফেল্লিনি, সের্জিও লেওনে ও ভের্নার হের্ৎসগদের মত সমাদৃত পরিচালকদের সাথে কাজ করেছেন এবং চলচ্চিত্রের ইতিহাসে অন্যতম গুরুত্বপূর্ণ সৃষ্টিকর্ম হিসেবে তার অভিনীত কয়েকটি চলচ্চিত্র প্রায়ই অন্তর্ভুক্ত হয়ে থাকে। মৃত্যুকালে তিনি ইউরোপীয় চলচ্চিত্র শিল্পের স্বর্ণযুগের সর্বশেষ জীবিত তারকাদের একজন ছিলেন।

তিউনিসিয়ার লা গুলেতে জন্মগ্রহণকারী কার্দিনালে ১৯৫৭ সালে "তিউনিসিয়ার সুন্দরতম ইতালীয় নারী" উপাধি লাভ করেন। এই পুরস্কার জয়ের ফলে তিনি ইতালি সফরের সুযোগ পান এবং চলচ্চিত্রে অভিনয়ের প্রস্তাব পান। মূলত ফ্রাঙ্কো ক্রিস্তালদির সাথে তার সম্পৃক্ততার কারণে তিনি চলচ্চিত্রে চুক্তিবদ্ধ হন। ক্রিস্তালদি বেশ কয়েক বছর তার উপদেষ্টা হিসেবে কাজ করেন এবং পরে তারা বিয়ে করেন। ওমর শরিফের বিপরীতে *গোহা* (১৯৫৮) চলচ্চিত্রে একটি ছোট চরিত্র দিয়ে তার বড় পর্দায় অভিষেক হয়। পরবর্তীতে *রকো অ্যান্ড হিজ ব্রাদার্স* (১৯৬০), *গার্ল উইথ আ সুটকেস* (১৯৬১), *দ্য লিওপার্ড* (১৯৬৩), *কার্তুজ* (১৯৬৩), ফেদেরিকো ফেল্লিনির *[[অত্তো এ মেজ্জো]]* (১৯৬৩) ছবিতে অভিনয় করে ইতালির অন্যতম সেরা অভিনেত্রী হয়ে ওঠেন। ১৯৬৩ সাল থেকে কার্দিনালে ডেভিড নিভেনের বিপরীতে *দ্য পিংক প্যান্থার* ছবিতে অভিনয় করে মার্কিন যুক্তরাষ্ট্র ও যুক্তরাজ্যে পরিচিতি লাভ করেন। পরবর্তী কয়েক বছর তিনি হলিউডের চলচ্চিত্রে কাজ করেন, যার মধ্যে রয়েছে রক হাডসনের বিপরীতে *ব্লাইন্ডফোল্ড* (১৯৬৫), *লস্ট কমান্ড* (১৯৬৬), *দ্য প্রফেশনালস্‌* (১৯৬৬), *দ্য হেল উইথ হিরোস* (১৯৬৮), এবং মার্কিন-ইতালীয় যৌথ প্রযোজনায় সের্জিও লেওনে পরিচালিত মহাকাব্যিক পশ্চিমা ধাঁচের *[[ওয়ান্স আপন আ টাইম ইন দ্য ওয়েস্ট]]* (১৯৬৮) ছবিতে জেসন রবার্ডস, চার্লস ব্রনসন ও হেনরি ফন্ডার সাথে অভিনয় করে প্রশংসিত হন।

হলিউড চলচ্চিত্র শিল্পে একই ধাঁচের অভিনয় করতে না চেয়ে তিনি ইতালীয় ও ফরাসি চলচ্চিত্র শিল্পে ফিরে আসেন এবং *ইল জোর্নো দেল্লা সিভেত্তা* (১৯৬৮) এবং আলবের্তো সর্দির *আ গার্ল ইন অস্ট্রেলিয়া* (১৯৭১) ছবিতে তার কাজের জন্য তিনি শ্রেষ্ঠ অভিনেত্রী বিভাগে দাভিদ দি দোনাতেল্লো পুরস্কার লাভ করেন। ১৯৭৪ সালে তিনি পরিচালক পাস্কেল স্কুইরিয়েরির সাথে পরিচিত হন, যাকে তিনি পরবর্তীতে বিয়ে করেন। তিনি স্কুইরিয়েরির পরিচালনায় *ই গুপ্পি* (১৯৭৪), *করলেওনে* (১৯৭৮) এবং *ক্লারেত্তা* (১৯৮৪) ছবিতে অভিনয় করেন। *ক্লারেত্তা* ছবির জন্য তিনি শ্রেষ্ঠ অভিনেত্রী বিভাগে নাস্ত্রো দারজেন্তো পুরস্কার লাভ করেন। ১৯৮২ সালে তিনি ভের্নার হেরজগ পরিচালিত *ফিৎজকারাল্ডো* ছবিতে ক্লাউস কিন্‌স্কির বিপরীতে অভিনয় করেন। ২০১০ সালে কার্দিনালে *সিনোরা এনরিকা* ছবিতে বৃদ্ধা ইতালীয় নারী চরিত্রে অভিনয়ের জন্য আন্তালিয়া "গোল্ডেন অরেঞ্জ" আন্তর্জাতিক চলচ্চিত্র উৎসব থেকে শ্রেষ্ঠ অভিনেত্রীর পুরস্কার লাভ করেন।

কার্দিনালে ২০০০ সালের মার্চ থেকে ইউনেস্কোর নারী অধিকার প্রতিরক্ষার শুভেচ্ছা দূত। ২০১১ সালের ফেব্রুয়ারিতে লস আঞ্জেলস টাইমস ম্যাগাজিন তাকে চলচ্চিত্রের ইতিহাসের ৫০ জন সুন্দরতম নারী তালিকায় অন্তর্ভুক্ত করে।

## প্রারম্ভিক জীবন
কার্দিনালে ১৯৩৮ সালের ১৫ই এপ্রিল তিউনিসের পার্শ্ববর্তী লা গুলেত শহরে জন্মগ্রহণ করেন। তার প্রকৃত নাম ক্লাউদ জোসেফিন রোজ কার্দিনালে। তার মাতা ইয়োলান্দে গ্রেকো তিউনিসিয়া জন্মগ্রহণ করেন। তিনি ত্রাপানির সিসিলীয় অভিবাসী ছিলেন। কার্দিনালের মাতামহ-মাতামহীর ত্রাপানিতে ছোট জাহাজ নির্মাণ প্রতিষ্ঠান ছিল, কিন্তু পরবর্তীতে তারা লা গুলেতে চলে যান। সেখানে বৃহৎ ইতালীয় সম্প্রদায় বাস করতো। কার্দিনালের পিতা ফ্রান্সেস্কো কার্দিনালে ছিলেন সিসিলির গেলায় জন্মগ্রহণকারী রেলওয়ে কর্মী। কার্দিনালের ফরাসি, তিউনিসীয় আরবি ও সিসিলীয় ভাষায় দক্ষ ছিলেন। তিনি ইতালীয় চলচ্চিত্রে আগমনের পূর্ব পর্যন্ত ইতালীয় ভাষা শিখেননি।

কার্দিনালে ও তার ছোট বোন ব্ল্যাঞ্চ একসাথে কার্থেজের সেন্ট-জোসেফ-দ্য-লাপ্পারিশন স্কুলে পড়াশোনা করেছেন। তিনি এরপর শিক্ষক হওয়ার ইচ্ছা নিয়ে পল ক্যাম্বন স্কুলে পড়াশোনা করেন। কৈশোরে তিনি "চুপচাপ, অদ্ভূত ও বন্য" ছিলেন এবং তার প্রজন্মের অন্যান্য নারীদের মত ব্রিজিত বারদোর প্রতি আকৃষ্ট ছিলেন। বারদো তখন রজে ভাদিম পরিচালিত ১৯৫৬ সালে চলচ্চিত্র *ই দিয়ো... ক্রেয়া লা ফাম* চলচ্চিত্রে অভিনয় করে খ্যাতি অর্জন করেছিলেন।

## কর্মজীবন
চলচ্চিত্রে কার্দিনালের প্রথম কাজ ছিল ফরাসি পরিচালক র‍্যনে ভোতিয়ের স্বল্পদৈর্ঘ্য চলচ্চিত্র *আনো দর* () এ তার সহপাঠীদের সাথে অংশগ্রহণ, যা বার্লিন আন্তর্জাতিক চলচ্চিত্র উৎসবে প্রদর্শিত হয়। চলচ্চিত্রটি স্থানীয় পর্যায়ে তাকে ছোটখাট তারকা খ্যাতি এনে দেয় এবং এর মাধ্যমে তিনি জাক বারাতিয়ের নজরে আসেন, যিনি তাকে *গোহা* চলচ্চিত্রে একটি ছোট চরিত্রে অভিনয়ের প্রস্তাব দেন। বারাতিয়ে তাকে যখন বলেন যে তিনি মিশরীয় অভিনেতা ওমর শরিফের বিপরীতে প্রধান নারী চরিত্রে ইতালীয় অভিনেত্রীর পরিবর্তে একজন তিউনিসীয় অভিনেত্রীকে নিতে চান, তখন তিনি অনিচ্ছা স্বত্তেও তার প্রস্তাবে সম্মত হন। এর মাধ্যমে তার পূর্ণদৈর্ঘ্য চলচ্চিত্রে অভিষেক ঘটে। ১৯৫৭ সালে তিউনিসে ইতালীয় চলচ্চিত্র সপ্তাহ চলাকালীন তিনি "তিউনিসিয়ার সবচেয়ে সুন্দর ইতালীয় তরুণী" প্রতিযোগিতায় বিজয়ী হন এবং তিনি প্রথম পুরস্কার হিসেবে ভেনিস চলচ্চিত্র উৎসবে যাওয়ার সুযোগ পাওয়ার পর তার জীবন বদলে যায়। সেই আয়োজনে তিনি কয়েকজন চলচ্চিত্র প্রযোজকের নজর কাড়েন এবং তিনি রোমে এক্সপেরিমেন্টাল সিনেম্যাটোগ্রাফি সেন্টারে টিনা লাত্তাঞ্জির অধীনে অধ্যয়নের জন্য আমন্ত্রিত হন। আলোকচিত্র গ্রহণের জন্য খুবই আকর্ষক চেহারা হওয়া স্বত্তেও তিনি অল্প সময় সেখানে অধ্যয়ন করেন, কারণ অভিনয়ের মহড়ায় তার বেগ পেতে হচ্ছিল, বিশেষত তার ইতালীয় ভাষায় দক্ষতা না থাকার কারণে। তিনি প্রথম পর্বের শেষভাগে অধ্যয়ন ছেড়ে দেন এবং বাড়ি ফিরে যাওয়ার সিদ্ধান্ত নেন। তবে এই সময়ে জনপ্রিয় সাপ্তাহিক পত্রিকা *ইপোকা*র প্রচ্ছদে সুযোগ পাওয়ার পর তিনি চলচ্চিত্র তারকা হিসেবে কর্মজীবনে ফিরে যাওয়ার সিদ্ধান্ত নেন।

তিউনিসে ফিরে এসে কার্দিনালে আবিষ্কার করেন তিনি অন্তঃসত্ত্বা। পরবর্তীকালে তিনি বলেন এটি তার থেকে ১০ বছরের বড় একজন ফরাসি ব্যক্তির সাথে "ভয়াবহ" সম্পর্কের ফসল। এই সম্পর্কের শুরু হয় যখন তার বয়স ১৭ এবং তা এক বছর স্থায়ী ছিল। তার অন্তঃসত্ত্বা হওয়ার বিষয়টি জানার পর সেই ব্যক্তি তাকে গর্ভপাত করতে বলেন, কিন্তু কার্দিনালে বাচ্চা রাখার সিদ্ধান্ত নেন। তিনি ফ্রাঙ্কো ক্রিস্তালদির প্রযোজনা কোম্পানি ভিদে'র সাথে সাত বছরের বিশেষ চুক্তি স্বাক্ষরের মাধ্যমে তার সমস্যার সমাধান করেন। ক্রিস্তালদি কার্দিনালের কর্মজীবনের শুরুর দিনগুলো গড়ে দেন। তারা ১৯৬৬ সাল থেকে ১৯৭৫ সাল পর্যন্ত বৈবাহিক সম্পর্কে আবদ্ধ ছিলেন।

নতুন চুক্তির অধীনে ১৯৫৮ সালে তাকে ইতালীয় অভিনেতা ভিত্তোরিও গাসমান, তোতো, মারচেল্লো মাস্ত্রোইয়ান্নি ও রেনাতো সালভাতোরির সাথে মারিও মোনিচেল্লির অপরাধধর্মী হাস্যরসাত্মক *ই সোলিতি ইনিয়তি* () চলচ্চিত্রে একটি ছোট চরিত্রে কাজ দেওয়া হয়। এতে তিনি বড় ভাইয়ের শাসনে নিজ বাড়িতে বন্দি সিসিলীয় তরুণী কারমেলিতা চরিত্রে অভিনয় করেন। চলচ্চিত্রটি আন্তর্জাতিক অঙ্গনে সফলতা অর্জন করে এবং কার্দিনালে অল্প সময়ে পরিচিতি লাভ করেন। কয়েকটি সংবাদপত্র তখন তাকে "ইতালির প্রিয়তমা" () বলে আখ্যায়িত করে। সেই বছরে এরপর তিনি ক্লাউদিয়া গোরার প্রণয়মূলক হাস্যরসাত্মক *ত্রি স্ত্রানিয়েরে আ রোমা* () চলচ্চিত্রে ইভোন মঁলোর সাথে শ্রেষ্ঠাংশে অভিনয় করেন।

## পাদটীকা

## তথ্যসূত্র

## বহিঃসংযোগ

* প্রাতিষ্ঠানিক ওয়েবসাইট 
* 
* 
* 

বিষয়শ্রেণী:১৯৩৮-এ জন্ম
বিষয়শ্রেণী:২০২৫-এ মৃত্যু
বিষয়শ্রেণী:২০শ শতাব্দীর ইতালীয় অভিনেত্রী
বিষয়শ্রেণী:২১শ শতাব্দীর ইতালীয় অভিনেত্রী
বিষয়শ্রেণী:ইউনেস্কোর শুভেচ্ছা দূত
বিষয়শ্রেণী:ইতালীয় চলচ্চিত্র অভিনেত্রী
বিষয়শ্রেণী:ইতালীয় বংশোদ্ভূত তিউনিসীয় ব্যক্তি
বিষয়শ্রেণী:ইতালীয় লেখিকা
বিষয়শ্রেণী:তিউনিসের অভিনেত্রী
বিষয়শ্রেণী:সিসিলীয় বংশোদ্ভূত তিউনিসীয় ব্যক্তি
বিষয়শ্রেণী:শ্রেষ্ঠ অভিনেত্রী বিভাগে দাভিদ দি দোনাতেল্লো বিজয়ী
বিষয়শ্রেণী:নাস্ত্রো দারজেন্তো বিজয়ী
বিষয়শ্রেণী:সম্মানসূচক স্বর্ণ ভল্লুক প্রাপক
বিষয়শ্রেণী:দাভিদ দি দোনাতেল্লো বিজয়ী
বিষয়শ্রেণী:সিসিলীয় বংশোদ্ভূত ব্যক্তি